Christopher Traasdahl Sæther så bilen sin bli vraket av toget på en planovergang tirsdag morgen. Foto: Lotte Olsen / NRK

Tirsdag morgen så Christopher Traasdahl Sæther bommene gå ned på hver side av bilen mens han sto innesperret på jernbaneovergangen.

– Krasjet så jeg ikke. Jeg var på vei bort fra sporet, med ryggen til. Men det smalt mindre enn det gjør på film. Jeg så bilen etterpå og den var jo totalvraket, sier Christopher Traasdahl Sæther (43).

Han bor i Askim. Ved månedsskiftet begynte han i ny jobb i Fredrikstad. I dag fikk han en bråstart på dagen da han ble fanget mellom bommene.

– Jeg tenkte «Å shit» – jeg må prøve å komme meg ut. Jeg prøvde å få opp bommen med håndmakt, men den var ikke til å rikke på. Jeg gikk inn i bilen igjen, men da så jeg toget komme, så jeg løp ut igjen.

Christopher Traasdahl Sæther forteller reporter Lotte Olsen om kollisjonen med toget. Du trenger javascript for å se video. Christopher Traasdahl Sæther forteller reporter Lotte Olsen om kollisjonen med toget.

Hvordan var pulsen?

– Den var grei der og da. Jeg har drevet med motorsport og har opplevd krasj før.

Les også: Bil påkjørt av tog i Råde

– Jeg skal flytte til Onsøy, og har fått høre at det var lurt å kjøre om Missingmyr. Det har jeg gjort siden jeg begynte her nede, forklarte han til NRK Østfolds reporter på stedet.

Veien han kjørte munner ut på riksvei 110, og akkurat i krysset der er det en planovergang med bommer.

– Som vanlig var det en del trafikk ut på veien. Og det var mye trafikk på riksveien. Jeg så to luker, og regnet med at bilen foran skulle kjøre ut i en av de lukene. Men det gjorde den ikke. Da gikk bommen ned, og jeg var fanget mellom bommene, forteller han.

En stund etter kollisjonen tok bilen Christopher Traasdahl Sæther kjørte, en elbil, fyr. Du trenger javascript for å se video. En stund etter kollisjonen tok bilen Christopher Traasdahl Sæther kjørte, en elbil, fyr.

Beklager forsinkelsen

– Jeg har det greit nå. Jeg får komme meg bort på jobb og jobbe litt.

Han råder andre til å vente med å kjøre ut på planovergangen til de ser at det er plass til å komme over.

– Jeg må bare beklage til alle som satt på toget, at de kom forsinket til jobb i dag. Og jeg håper de ikke ble veldig skremt, sier han.